**Ο ΜΥΘΟΣ ΤΗΣ ΑΜΥΓΔΑΛΙΑΣ**

Η γιαγιά κα Ασπασία ήρθε στο σχολείο μας και μας διηγήθηκε τον μύθο της Αμυγδαλιάς. Μαζεύτηκαν και τα τρία τμήματα του νηπιαγωγείου και άκουσαν με ιδιαίτερη προσοχή τη γιαγιά να μιλάει για την Αμυγδαλιά. Τα περισσότερα παιδιά δεν είχαν ξανακούσει το μύθο αυτό και ανυπομονούσαν να ξεκινήσει.

Έτσι η κα Ασπασία ξεκίνησε λέγοντας ότι θα τους πει μία ιστορία, η οποία μιλάει για ένα πολύ όμορφο κοριτσάκι που το έλεγαν Αμυγδαλιά και επειδή ήταν πολύ αδύναμο και ντελικάτο η μαμά του δεν το άφηνε ποτέ το χειμώνα να βγαίνει έξω από το σπίτι, μη τυχόν και της αρρωστήσει. Έτσι όλο τον καιρό η Αμυγδαλιά ήταν κλεισμένη στο σπίτι και πίσω από το παράθυρο του δωματίου της παρακολουθούσε τη βροχή που έπεφτε άλλοτε σιγανή και άλλοτε πολύ δυνατή, τις αστραπές και τις βροντές από τις καταιγίδες που τράνταζαν τον τόπο όλο, τον αέρα να λυσσομανάει, ακόμη και το χιόνι που έπεφτε πολλές φορές πυκνό – πυκνό και σκέπαζε τα πάντα στο διάβα του και έντυνε τη φύση με λευκό πέπλο. Η Αμυγδαλιά που τα έβλεπε όλα αυτά χαιρόταν αλλά και ζήλευε ταυτόχρονα που δε μπορούσε να βγει έξω και να τα χαρεί από κοντά. Ήθελε τόσο πολύ να περπατήσει ή και να τρέξει ακόμη στη βροχή, να τη φυσήξει ο κρύος αέρας στο πρόσωπα και τα μαλλιά, αλλά πιο πολύ από όλα να καταφέρει να αγγίξει το χιόνι και να νιώσει πόσο παγωμένο μπορεί να είναι.

Μια μέρα παιδιά, εκεί που η Αμυγδαλιά χάζευε πάλι έξω από το παράθυρο του σπιτιού της και έβλεπε να έρχεται ο χειμώνας, την είδε ο Βοριάς καθώς περνούσε και την αγάπησε αμέσως, επειδή όπως σας είπα ήταν πολύ όμορφη. Θέλησε λοιπόν να τη γνωρίσει. Όμως σκέφτηκε… Ποια κοπέλα θα καταδεχόταν να αγαπήσει το Βοριά που είναι ένας αέρας και παγώνει τα πάντα στο διάβα του? Έτσι αποφάσισε να μεταμορφωθεί σε ένα όμορφο παλικάρι. Την επόμενη μέρα που λέτε παιδιά μου, ο Βοριάς παρουσιάστηκε στην Αμυγδαλιά και αφού τη ρώτησε πως τη λένε, της είπε πως την αγάπησε αμέσως, επειδή ήταν πολύ όμορφη και της ζήτησε να βγει για λίγο έξω να μιλήσουνε από κοντά. Η Αμυγδαλιά του είπε όμως πως αυτό δε γίνεται, διότι δεν την αφήνει η μαμά της επειδή μπορεί να αρρωστήσει, εφόσον κάνει κρύο, αλλά αυτός επέμενε έστω και για λίγο. Η Αμυγδαλιά του απάντησε ότι θα ρωτούσε τη μητέρα της και έτσι έγινε. Η μητέρα της όμως αρνήθηκε, όπως ήταν φυσικό, διότι ήταν ένας άγνωστος για αυτήν και ότι αν την ήθελε τόσο, όπως έλεγε, να ερχόταν πάλι το καλοκαίρι που θα είχε ζέστη και θα μπορούσε να βγει έξω. Η Αμυγδαλιά που τον είχε και αυτή αγαπήσει πολύ δεν μπορούσε να περιμένει και έτσι μια μέρα που θα έλειπε η μητέρα της, αφού φόρεσε ένα ολόλευκο φόρεμα (σα νυφούλα ήταν ντυμένη), βγήκε κρυφά έξω να συναντήσει τον καλό της χωρίς βέβαια να γνωρίζει ότι ήταν ο Βοριάς. Μόλις την είδε το παλικάρι από τη χαρά του την έσφιξε στην αγκαλιά του και η Αμυγδαλιά που δεν ήταν μαθημένη στο κρύο πάγωσε τόσο που αμέσως ρίζωσε στη γη. Ο Βοριάς κατάλαβε το λάθος του αλλά ήταν πολύ αργά πια. Ο θεός λυπήθηκε τόσο που πάγωσε η Αμυγδαλιά που τη μεταμόρφωσε αμέσως σε ένα πανέμορφο δέντρο τη γνωστή σε όλους μας Αμυγδαλιά. Ακόμα και τώρα η Αμυγδαλιά βιάζεται να συναντήσει τον καλό της που δεν περιμένει και ανθίζει μέσα στο χειμώνα και ο Βοριάς την παγώνει και μαραίνει το ολόλευκα άνθη της. Το καταλάβατε παιδάκια? Σας άρεσε? Θα θέλατε να ρωτήσετε κάτι σχετικό με την Αμυγδαλιά?

**ΣΥΝΕΝΤΕΥΞΗ (τα παιδιά σε ρόλο δημοσιογράφου)**

**Βάιος:** Κα Ασπασία δηλαδή η Αμυγδαλιά έγινε παγάκι όταν την αγκάλιασε ο Βοριάς?

**Κα Ασπασία:** Πάγωσε ολόκληρη και έμεινε στην αγκαλιά του ακίνητη σαν παγάκι (για να μην πει η γιαγιά στα παιδιά ότι η Αμυγδαλιά πέθανε)

**Ηλέκτρα:** Και αφού παγώσει η Αμυγδαλιά και μαραθούν τα λουλούδια της τι γίνεται μετά?

**Κα Ασπασία:** Αφού μαραθούν τα λουλούδια της, αρχίζει μετά και βγάζει πράσινα φυλλαράκια στα κλαδιά της, αφού πλέον έχει έρθει η Άνοιξη, όπως τώρα, και στη συνέχεια που θα έχει ζέστη θα μας δώσει τους καρπούς της, σαν αυτούς εδώ που έχετε φέρει σήμερα για να τους δούμε, που μέσα τους είναι τα γνωστά σε όλους μας αμύγδαλα. Βλέπετε? Από έξω έχει αυτό το σκληρό και μέσα έχει το αμύγδαλο που τρώμε όλοι. Σας αρέσουν τα αμύγδαλα?

**Χρήστος:** Ναι πολύ! Η μαμά μου παίρνει συνέχεια.

**Εβελίνα:** Και μένα η μαμά μου έχεις στην κουζίνα και φτιάχνει και γλυκό αλλά δεν ξέρω πως το λένε.

**Κα Ασπασία:** Ποιο παιδάκι ξέρει τι μπορούμε να φτιάξουμε με τα αμύγδαλα?

**Άγγελος:** Γλυκά?

**Κωνσταντίνα:** Φαγητά?

**Παιδιά όλα μαζί:** Δεν ξέρουμε…

**Κα Ασπασία:** Να σας πω εγώ αυτά που ξέρω? Λοιπόν με τα αμύγδαλα φτιάχνω τα Χριστούγεννα ένα ψωμάκι σε σχήμα σταυρού και βάζω στις άκριές του ένα αμύγδαλο που το λέω Βασιλόψωμο και ένα αντίστοιχο το Πάσχα και το λέω Χριστόψωμο αλλά και τα αμυγδαλωτά με ζάχαρη και ανθόνερο. Αυτά παιδάκια μου είχα να σας πω. Σας ευχαριστώ πολύ που με καλέσατε σήμερα εδώ. Πέρασα πολύ ωραία. Εσείς?

**Παιδιά όλα μαζί:** Και εμείς! Ευχαριστούμε πολύ!!!!!